વિટામીન એ આપણા વિકાસ, દૃષ્ટિ, રોગપ્રતિકારક શક્તિ અને આપણાં અંગોનાં કાર્યો સહિતની જૈવિક પ્રક્રિયાઓ માટે મહત્ત્વનું વિટામીન છે. આપણું શરીર વિટામીન એને લેવા સમર્થ નથી. આથી (પેટ્રોલ-ડીઝલ પરના વેરાની જેમ) તેને આડકતરી રીતે લેવું પડે છે. આથી માંસ, દૂધનાં ઉત્પાદનો અને શાકભાજી દ્વારા આપણે વિટામીન એ જાણે-અજાણે લેતા હોઈએ છીએ. પણ કેટલાક લોકો આરોગ્ય પ્રત્યે વધુ સભાન હોય છે. સભાન હોવું સારી વાત છે, પરંતુ કાં તો ડૉક્ટરની ખોટી સલાહના કારણે અથવા પોતાની જાતે ક્યાંકથી વાંચીને કોઈ દવા કે કોઈ વિટામીન લેવા માંડવો તે અહિતકારી વાત છે. આ મુજબ, કેટલાક લોકો વિટામીન એના સપ્લીમેન્ટ લેતા હોય છે. પરંતુ તેનાથી તેઓ પોતાના હાડકા તોડવાની જ પ્રવૃત્તિ કરી બેસે છે કારણકે તેનાથી તેમનાં હાડકાંને નુકસાન થવાની સંભાવના વધી જાય છે.